Privatisering van Eskom nie antwoord, sê MabuzaAdj.pres. David Mabuza (Foto: Siyabulela Duda/GCIS) Die regering se beleidsopsies en posisie het nog nie ’n punt bereik waar privatisering gesien word as die antwoord om beter oplossings te bied vir huidige uitdagings wat Eskom in die gesig staar nie. Só het adj.pres. David Mabuza Donderdag gesê toe hy vrae van LP’s in die Nasionale Vergadering geantwoord het. Hy het gesê dit is nie akkuraat om die huidige organisatoriese transformasieprosesse by Eskom te tipeer as privatisering of geïmpliseerde voornemens om dit te fasiliteer nie. “Die nutsmaatskappy is tans in ’n gevorderde stadium van die proses van ontbondeling, wat sal lei tot die transformasie van die elektrisiteitsektor om langtermyn-energiesekerheid vir ons land te bewerkstellig.” Onbeplande onderbrekings van verouderende kragsentrales dra hoofsaaklik daartoe by dat beurtkrag geïmplementeer moet word en volgens Mabuza moet gefokus word op die verbetering van instandhouding en herstelwerk om verhoogde energiebeskikbaarheid te verseker. Die kwessies van aanlegprestasie en instandhouding het niks te doen met privatisering of openbare eienaarskap van die nutsmaatskappy nie, het Mabuza gesê. “Die ontbondeling of wetlike skeiding van Eskom in drie filiaalbesighede, naamlik opwekking, transmissie en verspreiding, het ten doel om Eskom se bestuur in staat te stel om te fokus, doeltreffendheid te verbeter, groter deursigtigheid rakende prestasie te skep en groter beskerming teen korrupsie te bied. “Om die potensiaal van ’n onafhanklike transmissiestelsel en markoperateur te verwesenlik, is die primêre doel van ontbondeling om die opwekking en transmissie van elektrisiteit van mekaar te skei. Gegewe hierdie inligting is die skep van ’n nuwe transmissie-entiteit die belangrikste stap in Eskom se ontbondelingsproses.” Eskom sal volle eienaarskap van die nuwe transmissie-entiteit hê waarvan die primêre verantwoordelikhede sal insluit om as ’n onafhanklike makelaar in die elektrisiteitsmark op te tree, kapitaalinvestering binne die bedryf te bevorder en energiedoeltreffendheid en kostevolhoubaarheid te kataliseer. Volgens Mabuza is Eskom op koers om sy opwekking- en verspreidingsondernemings teen die einde van die jaar te verdeel in ’n poging om sy bedryf- en finansiële prestasie te verbeter. “Daarom is privatisering van Eskom nie die antwoord nie. Waarop ons moet aanhou fokus, is om Eskom na sy optimale prestasie terug te kry, deur te verseker dat die entiteit gesonde bestuurstrukture in plek het, en dat die vereiste vaardigheidsvlakke op kragsentralevlak nagekom word.”